OBH 3276/1998.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspár István

Az eljárás megindulása

A panaszos a Sárszentmihályi Általános Iskola dolgozója. Azért kért segítséget, mert öt kiskorú gyermeket tart el egyedül, a legnagyobb 9 éves, 2 hónapja sem munkabért, sem családi pótlékot nem kap.
Több fórumhoz fordult eredménytelenül (Megyei Közigazgatási Hivatal, Megyei Egészségbiztosítási Pénztár, Művelődési és Közoktatási Minisztérium, szakszervezet, médiák). A panaszos gyermekeivel kölcsönökből él, fizetési kötelezettségeit nem tudja teljesíteni.

Érintett alkotmányos jogok

Jogbiztonsághoz való jog (Alkotmány 2. §)
Munka utáni jövedelemhez való jog [Alkotmány 70/B. § (3) bekezdés]
Szociális biztonsághoz való jog [Alkotmány 70/E. § (1-2) bekezdés]
Gyermekekről való gondoskodás és védelem [Alkotmány 67. § (1) bekezdés]

Megállapított tényállás

Az állampolgári jogok országgyűlési biztosa általános helyettese soronkívüli és rövid úton lefolytatott vizsgálata eredményeként megállapította, hogy Sárszentmihály község polgármestere az önkormányzat intézményei - általános iskola és óvoda - tekintetében utalványozási kötelezettségét 1998. márciusától nem teljesíti. Utalványozás hiányában az intézmény működőképességéhez szükséges fedezet nem áll rendelkezésre, sem a dologi, sem a személyi kiadások fedezetére. A Fejér Megyei Közigazgatási Hivatal vezetőjének az adatvédelmi biztoshoz érkezett beadványa szerint 28 dolgozó nem kapja meg munkabérét. A Megyei Egészségbiztosítási Pénztár pedig az 1990. évi XXV. törvényre hivatkozással, mivel kifizetőhely működik (TÁKISZ), nem folyósíthatja közvetlenül a szintén elmaradt családi pótlékot a jogosultak részére. 

Az állampolgári jogok országgyűlési biztosa általános helyettese a fenti tényállás alapján megállapította, hogy súlyosan sérült a panaszos és hasonló helyzetben lévő munkatársai jogbiztonsághoz, a munkája után járó jövedelemhez, a szociális biztonsághoz való alkotmányos joga. Sérültek továbbá az érintett családok gyermekeinek védelmét, a róluk való gondoskodást biztosító alkotmányos jogok.

Az állampolgári jogok országgyűlési biztosa általános helyettese rövid úton a gyermekvédelemért, a családi pótlék és családok támogatásáért felelős Népjóléti Minisztérium Gyermek- és Ifjúságvédelmi Főosztályának vezetőjét hívta fel intézkedésre.

A Népjóléti Minisztérium utasította a Megyei Egészségbiztosítási Pénztárt a családi pótlék megállapítására és utalására. A nehéz anyagi gondokkal küzdő panaszos 25.000 Ft gyorssegélyt kapott. Továbbiakban a Fejér Megyei Közigazgatási Hivatal vezetője (még a panaszt megelőzően) az Állami Számvevőszéket kérte fel vizsgálatra, valamint az adatvédelmi biztoshoz fordult annak megállapítása érdekében, "hogy az iskola igazgatójának munkáltatói jogkör elvonása, a közalkalmazotti bérjegyzék polgármester és a Polgármesteri Hivatal köztisztviselői részére való be- és áttekinthetősége megsértette-e a személyügyi adatok védelméről és a közérdekű adatok nyilvánosságáról szóló 1992. évi LXIII. törvényben foglaltakat". A munkabér követelés tárgyában pedig az érdekeltek (a panaszos is) a Munkaügyi Bírósághoz fordultak keresettel. 

A fenti tényállásra, valamint arra való tekintettel, hogy rövid úton történt ajánlásra a Népjóléti Minisztérium intézkedése eredményeként az alkotmányos sérelem orvoslást nyert, az állampolgári jogok országgyűlési biztosa általános helyettese a vizsgálatot további intézkedés nélkül lezárta.

Budapest, 1998. május 30.

Dr. Polt Péter